Hail! Bright Cecilia, Z.328 (Purcell)

***"Hail! Bright Cecilia"*** (Z.328), ook bekend as ***Ode to St. Cecilia***, is in 1692 deur Henry Purcell gekomponeer op 'n teks deur die Ierse digter Nicholas Brady ter ere van die feesdag van Sint Cecilia, beskermdame van musici en kunstenaars.

Die jaarlikse viering van hierdie heilige se feesdag (22 November) is in 1683 georganiseer deur die Musical Society of London, 'n groep musici en musiekliefhebbers. Purcell het die werk vir daardie eerste fees gekomponeer: *Welcome to all the pleasures* (Z.339); hy het ook verskeie ander Ceciliaanse werke vir dié feesdag gekomponeer, waarvan *Hail!* *Bright Cecilia* die bekendste is. Die eerste uitvoering op 22 September 1692 by Stationers' Hall was só 'n groot sukses dat die gehoor op 'n tweede uitvoering aangedring het. 

Daar is al voorgestel dat Purcell self die kontratenoorparty by die eerste uitvoering gesing het. Hoewel hy 'n opgeleide sanger was, blyk die idee dat hy by hierdie première gesing het 'n misverstand van 'n kontemporêre resensie te wees.

## Teks 
Brady se gedig is gebaseer op John Dryden se "A song for St. Cecilia's Day" van 1687. Na aanleiding van Dryden besing Brady die ontstaan en persoonlikheid van 'n reeks musiekinstrumente. Hy sinspeel ook op die idee dat Cecilia die orrel uitgevind het. Purcell se musiek ondersteun die teks deur klem te lê op die kleure en dramatiese moontlikhede van die barokorkes.

## Musiek 
### Orkestrasie 
Die teks is vol verwysings na musiekinstrumente, en dit word weerspieël in die verskeidenheid vokale soliste en obligaatinstrumente, strykers en basso continuo. "Hark, each tree" is byvoorbeeld 'n duet tussen aan die een kant sopraan- en bassolis, en aan die ander kant tussen blokfluite en viole. Dié instrumente word in die teks genoem: "box and fir" (Afrikaans: buks- en denne- of sparhout) verwys na die hout waarvan die instrumente gemaak is. Purcell het egter nie altyd getrou aan die teks gebly nie: Hy het byvoorbeeld die oorlogagtige musiek in "The fife and all the harmony of war" vir twee kopertrompette en koperketeltromme gekompneer, pleks van die dwarsfluit wat deur Brady genoem word.

### Musikale strukture 
Die onderskeie arias is op 'n verskeidenheid van dansvorme geskoei. "Hark, each tree" is 'n sarabande en "Thou tun'st this world" 'n menuet.

Die komposisietegnieke wat deur Purcell gebruik word, sluit kontrapunt en die grondbas in. "Hark, each tree" is byvoorbeeld 'n duet op 'n grondbas, terwyl "In vain the am'rous flute" op 'n passacaglia-bas gebaseer is.

## Struktuur, instrumentasie en teks 
duimnael|Orazio Gentileschi en Giovanni Lanfranco, *Saint Cecilia and an Angel*, c. 1617–1618 en c. 1621–1627, National Gallery of Art
Die werk bestaan uit 13 bewegings:

# Simfonie (ouverture): *Inleiding—Canzona—Adagio—Allegro—Grave—Allegro (herhaling)*
# Resitatief (bas) en koor: "Hail! Bright Cecilia"
# Duet (alt en bas): "Hark! Hark! each tree"
# Aira (kontratenor): "'Tis nature' voice"
# Koor: "Soul of the world"
# Aria (sopraan) en koor: "Thou tun'st this world"
# Trio (alt, tenoor en bas): "What that sub,ime celestial lay"
# Aria (bas): "Wondrous machine!"
# Aria (kontratenoor): "The airy violin"
# Duet (kontratenoor en tenoor): "In vain the am'rous flute"
# Aria (kontratenor): "The fife and all the harmony"
# Duet (twee basse): "Let these amongst themselves contest"
# Koor: "Hail! Bright Cecilia, hail to thee"

## Publikasies 
Die werk is verskeie kere gepubliseer, waarvan die bekendstes insluit:

# Manuskrip (1765), gekopieer deur Robert Pindar
# Musical Antiquarian Society, Londen (1848), geredigeer deur Edward F. Rimbault
# Novello, Ewer & Co., Londen (1897), geredigeer deur John A. Fuller-Maitland
# Michael A. Seaton (redigeerder) (2024)

## Verwysings